**Resultatet af evalueringen af skolens samlede undervisning og planen for opfølgningen på evalueringen februar 2023.**

På Sindal Privatskole evaluerer vi, som vi skal iflg. Friskoleloven, regelmæssigt vores elever. Dette gøres ud fra tests, kendskabet til eleverne, samtaler med kolleger, elever, forældre og eventuelle fagpersoner fra PPR.

**Fra Friskoleloven:**

*§1 b. Skolen skal regelmæssigt underrette eleverne og forældrene, om sit syn på elevernes udbytte af skolegangen.*

*Stk. 2. Som led i undervisningen skal skolen løbende foretage evaluering af elevernes udbytte. Evalueringen danner grundlag for, at undervisningen tilrettelægges, så den svarer til den enkelte elevs behov og forudsætninger med det formål, at eleven så vidt muligt tilegner sig de kundskaber og færdigheder, der følger af de fastsatte slutmål.*

*Stk. 3. Skolen skal regelmæssigt foretage en evaluering af skolens samlede undervisning og udarbejde en plan for opfølgning på evalueringen.*

*§1 c. Skolen offentliggør sine slutmål, delmål og undervisningsplaner, og resultatet af evaluering og opfølgningsplan på skolens hjemmeside på internettet.*

**I praksis:**

På pædagogiske råd/lærermøder diskuteres og informeres der om klasser og elevers faglige og sociale forhold.

Ved enhver beslutning om særlige tiltag, herunder henvendelse til PPR, underrettes de pågældende forældre i forbindelse med at eventuelle nye tiltag iværksættes.

For at imødekomme elevernes forskellige niveauer, undervisningsdifferentierer vi naturligvis, og dette afspejler sig i valg af metode og materialer hos den enkelte lærer. Der kan arbejdes med forskellige sværhedsgrader mht. materialer og tilgangen til elevens potentielle muligheder for indlæring kan tilgås på forskellige måder eksempelvis med hjælp af elektroniske hjælpemidler og programmer, færre lektier o.lign.

Den del af vores undervisning, som foregår på tværs af klasserne, eksempelvis temadage, emneuger og samlæste timer på tværs af klasser osv., giver god mulighed for yderligere differentiering.

Vi har fokus på et tæt samarbejde mellem skole og hjem. Der inviteres til skole-hjemsamtaler to gange årligt, men der kan naturligvis holdes flere samtaler efter behov, og skolens personale kan altid kontaktes.

Der gives karakterer til 7. – 9. klasse to gange om året.

**Særligt vedr. evaluering af de musisk-kreative fag på mellemtrinnet:**

På Sindal Privatskole indgår bl.a. de kreative fag i vores temaundervisning. Her arbejder eleverne med fagene billedkunst og håndværk/design sammen med historie, kristendomskundskab og natur/teknologi. Der arbejdes produktorienteret, hvor eleverne tilegner sig viden og ud fra den viden skal der laves et produkt. Til hvert tema bliver de forskellige målpinde for fagene fordelt, så alle fag bliver grundigt gennemarbejdet.

Efter hvert emne laver eleverne en fremlæggelse, viser deres produkt, laver en udstilling eller noget helt fjerde. De bliver evalueret i grupper eller enkeltvis og får en smiley/feedback for deres præstation.

Der bliver naturligvis taget højde for elevernes individuelle niveau i evalueringerne og eleverne bliver vurderet ud fra deres faglig kunnen, arbejdsmoral, opfindsomhed og almen viden.

Herefter snakker lærerne sammen om, hvorvidt de forskellige målpinde er opnået, og hvis der er mangler, bliver der arbejdet videre med det i næste emne.

Igennem vores evalueringer kan vi se, at eleverne følger de krav der stilles til de enkle klassetrin.

Der arbejdes på forskellige niveauer i undervisninger, da der naturligvis tages hensyn til de enkelte elevers faglige formåen.

**Sådan følger vi op:**

Hvert år ved planlægning af det kommende skoleår evaluerer vi årets undervisning og aktiviteter. En evt. samlæsning af to klasser vil helt sikkert også være til debat, da ingen, så vidt som det er muligt, er interesseret i at samlæse klasser på bekostning af trivsel for eleverne.

**Opsummering af anvendte tests:**

Gyldendals fagportalers testværktøjer

Gyldendals web-prøver

Hogrefes Mat-prøver

Hogrefes ”Skriftlig sprogudvikling”

Ældre udgaver af afgangsprøver

Lærernes egne tests

**Opfølgning af skolens evaluering af den samlede undervisning:**

De humanistiske fag evalueres efterår 2025.

Evaluering af de naturvidenskabelige og musisk/kreative fag vil ske efterår 2025.